答聖俞莫飲酒
作者：歐陽修
朝代：宋

paragraphs: 子謂莫飲酒，我謂莫作詩。
花開木落蟲鳥悲，四時百物亂我思。
朝吟摇頭暮蹙眉，雕肝琢腎聞退之。
此翁此語還自違，豈如飲酒無所知。
自古不飲無不死，惟有爲善不可遲。
功施當世聖賢事，不然文章千載垂。
其餘酩酊一罇酒，萬事崢嶸皆可齊。
腐腸糟肉兩家說，計較屑屑何其卑。
死生壽夭無足道，百年長短纔幾時。
但飲酒，莫作詩，子其聽我言非癡。